
Ministru kabineta noteikumi Nr. 125
Rīgā 2025. gada 25. februārī (prot. Nr. 8 36. §)
Grozījumi Ministru kabineta 2022. gada 12. aprīļa noteikumos Nr. 224 "Prasības un kārtība tehnisko līdzekļu uzstādīšanai uz ceļiem un prasības informācijas nosūtīšanai un saņemšanai no tehniskajiem līdzekļiem apstrādei transportlīdzekļu un to vadītāju valsts reģistrā"
Izdoti saskaņā ar Ceļu satiksmes likuma 43.7 panta  piekto daļu
· Izdarīt Ministru kabineta 2022. gada 12. aprīļa noteikumos Nr. 224 "Prasības un kārtība tehnisko līdzekļu uzstādīšanai uz ceļiem un prasības informācijas nosūtīšanai un saņemšanai no tehniskajiem līdzekļiem apstrādei transportlīdzekļu un to vadītāju valsts reģistrā" (Latvijas Vēstnesis, 2022, 75. nr.) šādus grozījumus:
· 1. Izteikt 4. punktu šādā redakcijā:
· "4. Valsts policija, valsts akciju sabiedrība "Ceļu satiksmes drošības direkcija", valsts ceļa pārvaldītājs un dzelzceļa infrastruktūras pārvaldītājs to tīmekļvietnēs, bet pašvaldības policija un pašvaldības ceļa pārvaldītājs pašvaldības tīmekļvietnē publicē informāciju par vietām, kur tie uzstādījuši stacionāros tehniskos līdzekļus, norādot tehniskā līdzekļa veidu un atrašanās vietu. Informāciju par vietām, kur uzstādīti vai noņemti stacionārie tehniskie līdzekļi, tīmekļvietnēs aktualizē reizi nedēļā."
· 2. Izteikt 5. punktu šādā redakcijā:
· "5. Valsts akciju sabiedrība "Ceļu satiksmes drošības direkcija", pašvaldības policija, valsts vai pašvaldības ceļa pārvaldītājs un dzelzceļa infrastruktūras pārvaldītājs informē Valsts policiju par šo noteikumu 4. punktā minēto tīmekļvietņu adresēm, un Valsts policija nodrošina to vienotu publicēšanu Valsts policijas tīmekļvietnē."
· 3. Izteikt 6. punktu šādā redakcijā:
· "6. Policija, valsts akciju sabiedrība "Ceļu satiksmes drošības direkcija", valsts vai pašvaldības ceļa pārvaldītājs un dzelzceļa infrastruktūras pārvaldītājs, nodrošinot tehnisko līdzekļu darbību, iesniedz transportlīdzekļu un to vadītāju valsts reģistrā šādu informāciju par fiksēto pārkāpumu:
· 6.1. fiksētā pārkāpuma grupa atbilstoši Ceļu satiksmes likumam vai Autoceļu lietošanas nodevas likumam (piemēram, braukšanas ātruma neievērošana vai autoceļu lietošanas nodevas maksāšanas noteikumu neievērošana);
· 6.2. pārkāpuma fiksēšanas vieta;
· 6.3. pārkāpuma fiksēšanas datums un laiks;
· 6.4. transportlīdzekļa attēls un videoieraksts (ja tāds tiek veikts) pārkāpuma fiksēšanas brīdī;
· 6.5. pārkāpumu izdarījušā transportlīdzekļa numurzīmes valstspiederības kods un valsts numurzīme teksta formā;
· 6.6. pārkāpumu izdarījušā transportlīdzekļa aizņemtā ceļa josla un kustības virziens (ja tādi dati tiek iegūti);
· 6.7. pārkāpumu izdarījušā transportlīdzekļa braukšanas ātrums pārkāpuma fiksēšanas brīdī (ja fiksēta braukšanas ātruma neievērošana);
· 6.8. atļautais braukšanas ātrums pārkāpuma fiksēšanas vietā (ja fiksēta braukšanas ātruma neievērošana);
· 6.9. pārkāpuma fiksēšanai izmantotās iekārtas tips, iekārtas sērijas numurs un iekārtas pieļaujamā kļūda (ja fiksēta braukšanas ātruma neievērošana);
· 6.10. ja fiksēta vidējā braukšanas ātruma neievērošana, papildus iesniedz šādu informāciju:
· 6.10.1. pulksteņlaiks vidējā braukšanas ātruma kontroles posma sākuma punktā un beigu punktā;
· 6.10.2. pārkāpumu izdarījušā transportlīdzekļa attēls vidējā braukšanas ātruma kontroles posma sākuma punktā un beigu punktā;
· 6.10.3. vidējā ātruma kontroles posma garums;
· 6.11. ja fiksēta kustību aizliedzošā luksofora signāla neievērošana, papildus iesniedz šādu informāciju:
· 6.11.1. luksofora dzeltenā signāla ilgums;
· 6.11.2. luksofora sarkanā signāla ilgums."
· 4. Izteikt 7. punktu šādā redakcijā:
· "7. Policija, valsts vai pašvaldības ceļa pārvaldītājs un dzelzceļa infrastruktūras pārvaldītājs, nodrošinot tehnisko līdzekļu darbību, šo noteikumu 6. punktā minēto informāciju tiešsaistes režīmā iesniedz transportlīdzekļu un to vadītāju valsts reģistrā, izmantojot valsts akciju sabiedrības "Ceļu satiksmes drošības direkcija" nodrošināto risinājumu automatizētai informācijas apmaiņai (WEB servisu) vai Iekšlietu ministrijas Informācijas centra nodrošināto koplietošanas tehnoloģisko platformu."

